**Dor de tine**

*Crina Lazăr*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dor de tine

Despre tine cam atât țin minte:

că știu să te dezleg din cuvinte,

că în loc de ochi ai doi fluturi,

că norii cerului mi-i scuturi,

când de ploaie mi se face dor

și că de îndrăznesc să mor,

rupi gardul iadului și mă aduci înapoi,

fără teamă de lumea de apoi.

Dragul meu drag, de azi și până la moarte,

Ce ai vrea să-mi fii din ce se mai poate?

Nor? Te suflă vântul și te face dor.

Stea? Numai noaptea te-oi vedea.

Înger ar fi mai bine,

să fii mereu lângă mine.

Te voi ascunde în umbra mea.

Acolo îți poți face o casă

în modul cel mai firesc.

Știi că sunt mult mai frumoasă

de când te iubesc?